《嘉定壬午春晚园官送杞菊因取陆天随苏东坡张南轩三赋诵之感事赋诗》
宋代·张侃

我志甘澹薄，不为物所迁。园官送杞菊，秀色满目前。

生育秉至性，阴阳顺中权。可怜黄口儿，匕箸照腥膻。

纵得一饷戏，旁观成胁肩。杞菊付中厨，试著姜盐煎。

至哉天下味，妙处秘不传。三贤留隽语，首当师之焉。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。